Վահե Կարապետյան

Վահե Կարապետյան (1940, Լիբանան), արդյունաբերող, ամերիկյան «AA Cater Truck» կորպորացիայի և «VAHE ENTERPRISES» ընկերության հիմնադիր ու սեփականատեր, հասարակական սննդի կազմակերպման, նորագույն տեխնոլոգիաների մշակման մասնագետ, բարերար, «Հայաստան» համահայկական հիմնադրամի ներդրողներից։


== Կենսագրություն ==
Վահե Կարապետյանը ծնվել է 1940 թվականին Լիբանանում։ Տատը մահացել է Հայոց ցեղասպանության ժամանակ։ Վեց երեխաների խնամքը մնացել է պապի վրա, ում թուրքերը հաց են առաջարկել, փոխարենը տարել Վահեի մորը և կնքել թուրքական անունով՝ Բախտիար։ 1919 թվականին մայրը փախչում է թուրքի ընտանիքից և նրան որդեգրում են Նշան Տեր-Ղազարյանների ընտանիքը։ Նրա անունը փոխում են և անվանում Ազնիվ։ Տեր-Ղազարյանների ընտանիքի հետ մայրը տեղափոխվում է Կիպրոս, այնուհետև Բեյրութ։
Վահեի հայրը ծնվել է 1893 թվականին Կիլիկիայի Տարսոն քաղաքում։ Ավարտել է Տարսոնի «Սենթ Փոլ» ամերիկյան ինստիտուտը, որից հետո անցել է աշխատանքի ոստիկանությունում։ Հայոց ցեղասպանության ժամանակ ոստիկանապետը զգուշացնում է հորը, որ ընտանիքով հեռանան Տարսոնից։ Նրանք տեղափոխվում են Դամասկոս, և հայրը ծառայության է անցնում ֆրանսիական բանակում որպես թարգմանիչ։ 28 տարեկանում հայրը հաշմանդամ է դառնում՝ կորցնելով ոտքը։ Շուտով ամուսնանում է Ազնիվի հետ, և ունենում են, ունենում են 6 երեխա՝ 3 աղջիկ, 3 տղա։
1946 թվականին Սփյուռքահայերի հայրենադարձության ժամանակ վեց երեխաներով Հայաստան են գալիս նաև նրանց ընտանիքը։ Երևանում Վահեն ստանում է միջնակարգ կրթություն, այնուհետև ուսումը շարունակում է Երևանի պոլիտեխնիկական ինստիտուտում։ 1965 թվականին նրանց ընտանիքը բնակության նպատակով տեղափոխվում է Բաքու, երկու տարի անց Ֆրանսիա, այնուհետև Բեյրութ։ 1968 թվականին Վահեի ընտանիքը վերջնականապես հաստատվում է Ամերիկայի Միացյալ Նահանգներում։
ԱՄՆ-ում Կարապետյանը իր գործունեությունը սկսում է մեքենաշինության ոլորտում։ Նա գնում էր պատրաստի մեքենաներ, քանդում և պատրաստում խոհանոց-մեքենա։ Դրանք հատուկ մեքենաներ էին, որոնք սնունդ էին մատակարարում տարբեր վայրեր։ Կարճ ժամանակահատվածում այդպիսի մեքենաների պահանջարկը շատացավ ԱՄՆ-ում, և նրա ձեռնարկությունը սկսեց արտադրել ավելի շատ մեքենաներ, որոնք արտահանվում են նաև երկրից դուրս։


== Բարեգործություն ==
Վահե Կարապետյանը կատարել է բազմաթիվ բարեգործական աշխատանքներ։ 1974 թվականին, երբ արդեն կայացել էր որպես բիզնսմեն, մասնակցելն է Հոլիվուդում եկեղեցական, դպրոցաշինության աշխատանքներին։
Նախաձեռնել է Սուրբ Կարապետ եկեղեցու կառուցումը Հոլիվուդում և 850 աշակերտ ունեցող «Ռոզ և Ալեքս Փիլիպոս» վարժարանի քառահարկ շենքի կառուցումը։ 
Ֆինանսավորել է «Արցախի ձայն» երաժշտական նախագծով խմբի ամերիկյան շրջագայության, մասնակցել է UCLA համալսարանի հայագիտական ամբիոնի ստեղծմանը, ֆինանսական աջակցություն է ցուցաբերել Լաչինի Սուրբ Նահատակաց եկեղեցու կառուցմանը։
Հիմնել է ճանապարհաշինական կազմակերպություն և կառուցել Գորիս-Ստեփանակերտ ճանապարհը։
Նախաձեռնել է Ամարասի ճանապարհի կառուցումը։
Մասնակցություն է ունեցել Լեռնային Ղարաբաղի Հյուսիս-Հարավ ավտոճանապարհի շինարարական աշխատանքներին։
Մոտ կես միլիոն ԱՄՆ դոլարի սարքավորումների և ավտոմեքենաների նվիրատվություն է կատարել Հայաստանի ոստիկանությանը։
Խոշոր նվիրատվություններով մասնակցում Է «Հայաստան» համահայկական հիմնադրամի կազմակերպած ամենամյա հեռուստամարաթոններին։
Լոս Անջելեսում հիմնել և վարել է «Բացահայտում» հեռուստաժամը։
ԱՄՆ-ում և Հայաստանում հիմնադրել է հասարակական կազմակերպություններ։
Գյումրիում բնակարաններ է նվիրել անօթևան երեք ընտանիքների։
2014 թվականին ՀԲԸՄ-ին տրամադրել է 5500 քառակուսի մետր մարմարապատ տարածք՝ «ՀԲԸՄ Վահե Կարապետյան կենտրոնի» շենքը, որի կառուցումն ու ձևավորումը կատարել են ինքն ու իր կինը՝ Վերոնիկան։


== Պարգևներ ==
Հայոց ցեղասպանության 100-րդ տարելիցին նվիրված միջոցառումների կազմակերպման և անցկացման աշխատանքներին ցուցաբերած գործուն աջակցության համար Հայաստանի նախագահի կողմից արժանացել է Երախտագիտության մեդալի։
Հայրենիքի կառուցման գործում, Հայաստանում, սփյուռքում և Արցախում ծավալված բարեսիրական հայրենանվեր գործունեության, հայապահպանության, Հայրենիք-Սփյուռք գործակցության զարգացման շնորհակալ գործում ունեցած իր ավանդի համար, ծննդյան 70-ամյակի կապակցությամբ Հայաստանի Սփյուռքի նախարարության կողմից արժանացել է Ոսկե մեդալի։
«ՀԲԸՄ Վահե Կարապետյան կենտրոն»-ի բացման շրջանակներում ՀԲԸՄ-ի կողմից շնորհվել է ՀԲԸՄ-ան բարերար անդամի կոչում և պարգևատրվել ՀԲԸՄ ոսկե մեդալով։


== Ծանոթագրություններ ==


== Աղբյուրներ ==
Վահե Կարապետյան. «Կամք, որ հայինն է»


== Տես նաև ==
Հարցազրույց Վահե Կարապետյանի հետ
Ինչպես ամերիկահայ բարերար Վահե Կարապետյանը փրկվեց թուրք դառնալու վտանգից
Վահե Կարապետյանի «Բացահայտում» հաղորդաշարի հաղորդումներից